## L’Hospital La Fe ha sigut seleccionat per a validar el primer prototip d’un nou escàner cerebral clau per a la detecció precoç de l’alzhèimer

*** El conseller de Sanitat ha destacat la ferma aposta de la Generalitat per la innovació tecnològica i la investigació sanitària, i ha afirmat que l’elecció de La Fe “evidencia el nivell d’excel·lència d’este hospital de referència”
* El prototip Helmet-PET millora la precisió, reduïx la radiació en els estudis cerebrals i servirà també per al diagnòstic de tumors cerebrals, epilèpsia, trastorns del moviment com el pàrkinson i l’avaluació del dany després d’un infart cerebral**

El conseller de Sanitat, Marciano Gómez, s’ha desplaçat a l’Hospital La Fe per a conéixer el primer prototip d’un nou escàner cerebral, el Helmet-PET, la validació clínica del qual es durà a terme en este hospital després d’haver sigut seleccionat com un dels més idonis en l’àmbit nacional.

Per això, Marciano Gómez ha assenyalat que la sanitat valenciana continua avançant cap a l’excel·lència “i prova d’això és que la Comunitat Valenciana ha sigut seleccionada a escala nacional per a validar este nou equipament tecnològic, que compta amb finançament del Ministeri de Sanitat, i que s’ha instal·lat a l’Hospital La Fe per ser un referent en els àmbits nacional i internacional”.

Durant la seua visita, el conseller ha estat acompanyat per la ministra de Ciència, Innovació i Universitats, Diana Morant; el gerent del Departament de Salut València-La Fe, José Luis Poveda, i representants de l’Institut de Salut Carlos III i del Projecte estratègic per a la recuperació i transformació econòmica per a salut d’avantguarda, per a fer seguiment del projecte.

En concret, el prototip Helmet-PET és un escàner de tomografia per emissió de positrons dissenyat específicament per al cervell. Este avanç és clau per a la detecció precoç de patologies neurològiques com l’alzhèimer i altres demències. També servirà per al diagnòstic de tumors cerebrals, epilèpsia, trastorns del moviment com el pàrkinson, l’avaluació del dany després d’un infart cerebral i algunes alteracions psiquiàtriques.

El conseller ha afirmat que tot finançament del Ministeri per a la Comunitat Valenciana “és molt ben rebut i en este cas coincidix amb l’aposta de la Conselleria de Sanitat per tota innovació que permeta diagnòstics més precisos i tractaments més eficaços. A més, esta és una iniciativa que es prova clínicament en la Comunitat Valenciana, però l’impacte de la qual es projectarà dins i fora d’esta, ja que s’emmarca en el model de compra pública precomercial, que finança el desenrotllament i la validació de prototips abans de la seua arribada al mercat”, ha afirmat el conseller de Sanitat, Marciano Gómez, durant la visita institucional al Servici de Medicina Nuclear de La Fe, a on es validarà el Helmet-PET.

**Impuls de la investigació en la Comunitat Valenciana**

D’altra banda, Gómez ha insistit en el compromís i l’impuls que la Conselleria de Sanitat ha donat a la investigació sanitària. Tal com ha indicat el conseller, “una de les primeres mesures que vam posar en marxa quan vam arribar a la Conselleria va ser crear una Direcció General d’Investigació i Innovació específica, una mesura que sembla òbvia, però que no va existir en els dos últims anys de la legislatura anterior”.

A més, des de Sanitat s’ha fet un important esforç per a crear el marc jurídic idoni per als professionals del sector de la investigació. De fet, “hem elaborat un decret que dignifica les condicions del personal investigador i s’ha firmat el primer conveni col·lectiu de les fundacions d’investigació biomèdica de la Comunitat Valenciana per a atraure i retindre el talent investigador”, ha puntualitzat.

Respecte a això últim, el conseller ha destacat la importància i necessitat d’atraure i retindre el talent, perquè són la base fonamental, “ja que la tecnologia sense el talent no serviria per a res, i en la Comunitat Valenciana hi ha molt de personal investigador altament capacitat”, ha subratllat.

Així mateix, ha recordat que una altra de les mesures que ha permés impulsar la investigació ha sigut la creació de noves categories professionals, com és la de metge investigador i infermer investigador.

**Equip d’alta tecnologia**

L’objectiu del nou dispositiu és superar les limitacions dels sistemes convencionals, i oferix imatges d’alta resolució amb menys dosi de radiofàrmac i temps d’exposició més curts. A més, el seu disseny en forma de casc permet un millor ajust al cap, la qual cosa millora la sensibilitat i la precisió en l’anàlisi d’estructures cerebrals xicotetes.

L’equip, modular i ergonòmic, inclou un escàner compacte, una estació de processament de les imatges amb intel·ligència artificial i una butaca motoritzada adaptable a qualsevol posició del pacient, des de tombat o en cadira de rodes fins a assegut.

L’Hospital La Fe ha sigut triat com un dels dos centres hospitalaris a on testar el desenrotllament d’este nou equip per presentar el millor entorn de validació clínica, atesos els recursos de la seua Àrea Clínica d’Imatge Mèdica i el volum i la complexitat dels pacients que atén anualment.

El desenrotllament d’este PET cerebral compta amb el finançament del Ministeri de Ciència i forma part d’una iniciativa de compra pública precomercial, liderada pel Centre per al Desenrotllament Tecnològic i la Innovació (CDTI) i el Centre d’Investigació Biomèdica en Xarxa (CIBER), i cofinançada amb fons del Mecanisme de recuperació i resiliència (MRR) i fons europeus Next Generation.

Fecha: 28/11/2025